Herluf Nielsen
Herluf Nielsen, 1922-2004, dansk historiker og udgiver. Herluf Nielsen blev i 1952 ansat ved Diplomatarium Danicum, hvor han sammen med lederen, C.A. Christensen, udgav Diplomatarium Danicum 1. rk. I, III og VII, 3. rk. I-IX og 4. rk. I-XII. Hvortil kommer den sideløbende oversættelse Danmarks Riges Breve. Efter C.A. Christensens pensionering overtog Herluf Nielsen i 1979 posten som ledende redaktør.
1968-83 underviste han desuden i de historiske hjælpevidenskaber palæografi, kronologi og diplomatik ved Københavns Universitet og redigerede Dansk Historisk Fællesforenings Håndbøger, en håndbogsserie om historiske hjælpevidenskaber (se Dansk Historisk Fællesråd). Han skrev en række artikler om diplomatik og stats- og administrationshistorie i Kulturhistorisk leksikon for nordisk middelalder og til håndbogsserien bindet Kronologi (1962).